Nog ŉ aanval ruk Dorset-gemeenskapArgieffoto: Nico Strydom Die Limpopo-polisie ondersoek die moontlikheid of ŉ plaasaanval vandeesweek in die Dorset-omgewing, tussen Vaalwater en Lephalale (Ellisras) in Limpopo, verband hou met ŉ onlangse verkragting in die gebied. Kol. Ronel Otto, provinsiale polisiewoordvoerder, het Donderdag aan Maroela Media gesê dit volg nadat ŉ egpaar Maandagaand op hul plaas aangeval en beroof is. “Vyf gewapende mans het die egpaar in hul huis oorval en met plastiekkabels vasgevind,” het Otto gesê. “Hulle is gedwing om die kluis oop te maak, waarna die verdagtes met vier vuurwapens, juwele en waardevolle items in die egpaar se motor gevlug het.” Die egpaar is ongedeerd. Hul motor is later verlate in die omgewing opgespoor. Maroela Media het verlede week berig ŉ 40-jarige vrou is op 23 Maart helder oordag verkrag terwyl haar gesin by ŉ plaashuurhuis naby Dorset ingetrek het. ŉ Onbekende man het die vrou, wie se identiteit beskerm word, omstreeks 16:00 in die huis oorval. Hy het haar gegryp en na ŉ waterpompstasie gesleep waar hy haar na bewering verkrag het. Hy het met twee selfone van die toneel gevlug. Die vrou is na bewering tydens die aanval met ŉ stomp voorwerp oor die kop geslaan en het kopwonde opgedoen. Sy het ook beserings aan haar gesig en arms opgedoen terwyl sy terugbaklei het. Sy is ná die aanval na ŉ nabygeleë hospitaal geneem. Lees meer hier. Niemand is nog in verband met die voorvalle in hegtenis geneem nie.